WAZIRI SIMBACHAWENE ATAKA UTUMISHI MMOJA USIO NA MATABAKA KWENYE  MASLAHI
Waziri wa Nchi, Ofisi ya Rais, Menejimenti ya Utumishi wa Umma na Utawala Bora, Mhe. George Simbachawene amewataka  Watendaji Wakuu wa Wakala za Serikali kuzingatia mifumo iliyoanzishwa na Serikali kwa lengo la kuujenga  Utumishi wa Umma usio na matabaka na wenye maslahi mapana kwa Taifa 

 Ametoa kauli hiyo leo Jijini Dar es Salaam wakati akifungua Mkutano wa Watendaji hao wa Wakala za Serikali  ambapo amesema Utumishi wa Umma ni suala nyeti sana kwa usalama wa Taifa 

Amesema Serikali haiwezi kutimiza azma yake ya kuwahudumia wananchi kama Utumishi wa Umma uliopo umegawanyika huku Watumishi hao hao wa Umma wakilipwa mishahara minono na wengine wakilipwa mishahara midogo.
" Tunajua kuna jitihada kubwa sana zinafanyika za kuhakikisha kila Mtendaji Mkuu kwenye Wakala wake  anapambana kuhakikisha  Wafanyakazi wake wanalipwa  mishahara minono ilhali mkiwa mmewasahau   Walimu na Manesi ambao ni ndugu zenu " amesisitiza Mhe. Simbachawene.
Amewataka Watendaji hao kujikita zaidi kwenye lengo la serikali la kuanzisha Wakala hizo na sio kutaka kupambana kujiongezea mishahara ilhali kuna Watumishi wengine mishahara wanayolipwa ni midogo ukilinganisha na ya Wakala hizo.
Katika hatua nyingine, Mhe.Simbachawene amewasihi Watendaji Wakuu hao kuzingatia maadili kwani  dunia ya sasa imebadilika sana na kila wanachokifanya serikali imekuwa ikiwaona kutokana na maendeleo ya teknolojia.
Kufuatia hatua hiyo Mhe.Simbachawene amewataka Watendaji hao kujiepusha na rushwa pamoja na kuwa na maadili mazuri mbele ya jamii.
" Ukipata fursa ya kwenda nchi za nje tambua umekwenda kuiwakilisha nchi na sio umekwenda kufanya mambo yako kwa hiyo mkafanye mlichotumwa msidhani hatuwaoni" amesisitiza Mhe.Simbachawene

Naye Katibu Mkuu Utumishi, Bw.Juma Mkomi amewataka Watendaji Wakuu hao kutumia mifumo iliyosanifiwa na Serikali ukiwemo mfumo wa   rasilimali watu na utendaji kazi ili kufikia malengo ambayo Serikali imejiwekea katika kuwahudumia wananchi

Aidha, Amezitaka Wakala hizo zijikite zaidi katika kutumia TEHAMA ili kuelekea kwenye uchumi wa Kidijitali kwa kuhakikisha mifumo hiyo inasomana na  mifumo iliyosanifiwa na Serikali.
Kwa upande wake Mtendaji Mkuu wa Chuo cha Takwimu Mashariki mwa Afrika, Dkt.Tumaini Katunzi ametumia fursa hiyo kuishukuru serikali kwa kuunda Wakala hizo ili ziweze kutoa huduma kwa jamii iliyokusudiwa huku akiahidi yeye pamoja na wenzake kutekeleza maelekezo yote yaliyotolewa ili kuustawisha Utumishi wa Umma.

